lekker kos... met 'n grypie gemmer, lekker lewe met 'n grypie liefde: hamburgers
Is jy moegerig en voel jy nie geliefd deur jou familie nie? Dan is dit tyd om hamburgers te maak. Ek maak sommer my eie patty's met maalvleis. Jy kan deesdae ook lekker patty's koop wat nie te veel donkie bevat nie. Kyk na my resep vir frikadelle - jy maak dieselfde ding, jy druk hulle net plat.
Koop lekker vars broodrolletjies, vra die antie agter die counter vir "hamburger buns" dan sal sy jou daardie sagte wit sooibrandbomme gee. Nou benodig jy uie, vars blaarslaai en tamaties, agurkies, kaas en 'n souserigheid.
Ons maak nooit chips by die burger nie, juis vanwee die geveg teen sooibrand maar jy kan dit bymaak as jy wil. Nou braai jy jou patty tot so net oor halfgaar en haal uit die pan uit. Sny jou uie in ringe en braai tot lekker soet en bruin maar moenie brand nie. Gebruik plaasbotter hiervoor. Sny jou agurkies in skyfies, smeer jou buns, en kry jou sous gereed. Ja, jy kan maar spur se 1000 island sous gebruik, ek maak maar 'n mengsel van mayonaise, tamatiesous en waarop ek my hande kan sit.
Nou bak jy 'n eier en sit die patty's terug in die pan om net warm te word. Smeer jou brood, sit die blaarslaai onder, dan die kaas, die patty, die agurkies die uie, die sousie en top dit af met die eier.
Pak nou jou messegoed terug in die laai, kry sommer 'n lekker natlap gereed en gooi jou glas coke in. Ek weet dis ongesond maar die siel het ook van tyd tot tyd hulp nodig. Nou kyk jy om jou rond terwyl jou familie met groot bekke vol, druppend van sous, lipklap lekker eet - voel geliefd want jy is!